Leidinių pavadinimų rašymas

Laikraščių, žurnalų, kitų periodinių bei tęstinių leidinių, knygų, apsakymų, straipsnių ir pan. antraštiniai pavadinimai, kaip ir simboliniai, žodžių junginyje su gimininiu žodžiu ar tekste rašomi su kabutėmis. Pavadinimų pirmasis žodis ir kiti tikriniai žodžiai rašomi iš didžiosios raidės, pvz.:  laikraščiai „Draugas“, „Literatūra ir menas“, „Mokslo Lietuva“, „Panevėžio balsas“; žurnalai „Bendrinė kalba“, „Gimtoji kalba“, „Ar žinai, kad?“; knygos „Lietuvos istorija“, „Lietuvių patarlės ir priežodžiai“, „Pažink Lietuvos paukščius“, Algirdas Julius Greimas „Iš arti ir iš toli“, Kostas Ostrauskas „Žemaitė sutinka Šekspyrą“; Jurgio Savickio novelė „Užburtos jachtos“, Žemaitės apsakymas „Kaip Jonelis raides pažino“, epistolinės eseistikos ir eilėraščių knyga „Lorelei: 66 meilės laiškai + 66 meilės eilėraščiai“,  knygų serija „Lietuvių literatūros lobynas“.

Antraštiniai pavadinimai, vartojami ne tekste (knygos viršelyje, dalies, skyriaus, straipsnio antraštėje ir pan. atvejais), kabutėmis neskiriami. Rišliame tekste antraštinius pavadinimus, taip pat kaip ir simbolinius, galima išskirti ne tik kabutėmis, bet ir kitu šriftu. 

            Antraštiniai leidinių pavadinimai rašomi su kabutėmis kaip simboliniai net tais atvejais, kai pavadinimas tiesiogiai žymi leidinį, pvz.: „Dabartinės lietuvių kalbos gramatika“, „Dabartinės lietuvių kalbos žodynas“, „Aiškinamasis psichologijos terminų žodynas“, „Technikos enciklopedija“, „Vaiko priežiūros ir ligų žinynas“. 

Tradiciškai be kabučių rašomi šventraščių ir jų pagrindinių dalių pavadinimai, pirmasis jų žodis rašomas iš didžiosios raidės, pvz.:  Biblija, Šventasis raštas, Senasis testamentas, Naujasis testamentas, Penkiaknygė, Pradžios knyga, Išminties knyga, Patarlių knyga, Apaštalų raštai, Laiškas romiečiams, Pirmas laiškas korintiečiams, Koranas, Tora, Talmudas. 

          Šventraščių ir pagrindinių jų dalių pavadinimų kiekvienas žodis iš didžiosios raidės gali būti rašomas pagal stilistinio didžiųjų raidžių vartojimo taisyklę, pvz.: 

Šventasis Raštas, Senasis Testamentas, Naujasis Testamentas, Evangelija, arba Geroji Naujiena (vartojant „žanro“ reikšme, rašoma evangelija, pvz., literatūrinis evangelijų savitumas).

